(Ortografía tradicional) Aretak mäjok cäban ri cajulew,
ri Cristo,
ri cäbix “u Tzij ri Dios” che,
ya cꞌo chic ri Areꞌ.
Ri Areꞌ ri cäbix “u Tzij ri Dios” che cꞌo chic rucꞌ ri Dios,
are cꞌu kas Dios waꞌ.
Ri Areꞌ cꞌut cꞌo rucꞌ ri Dios ojer tzaretak xchaptaj lok u banic ronojel.
Rumal ri Areꞌ ri Dios xuban ronojel ri cꞌolic.
Man cꞌo tä cꞌu jas ri cꞌolic ri mat xban rumal ri Areꞌ.
Rucꞌ ri Areꞌ cꞌo wi ri kas cꞌaslemal ri man cꞌo tä u qꞌuisic.
We cꞌaslemal riꞌ are waꞌ ri kas sakil chque conojel ri winak cho ruwächulew.
Ri sakil riꞌ cäjuluw pa ri kꞌekum,
man cäcowin tä cꞌu ri kꞌekum chusachic u wäch.
Cꞌo jun tataꞌ ri xtak lok rumal ri Dios.
Ri tataꞌ riꞌ are Juan u biꞌ.
Xpe cꞌu ri areꞌ chukꞌalajisaxic ri sakil chquiwäch ri winak rech conojel quecojon ta che ri sakil rumal ri u tzij ri areꞌ.
Ri tat Juan man are tä ri sakil,
xane xa takom lok rech cukꞌalajisaj ri kas tzij chrij ri sakil.
Ri kas sakil cꞌut,
ri cäjuluw pa qui wiꞌ conojel ri winak,
tajin cäpe cho ruwächulew.
Ri Jun ri cäbix “u Tzij ri Dios” che cꞌo chic cho ruwächulew.
Pune cꞌu rumal ri Areꞌ ri Dios xuban ruwächulew,
ri winak cꞌut ri e cꞌo cho ruwächulew man kas xquichꞌob tä u wäch.
Xopan pa ru tinimit,
ru winakil cꞌut man xquicꞌulaj taj.
Pune je riꞌ e cꞌo cꞌu jujun ri utz u cꞌulaxic xcaꞌno,
xecojon che ri Areꞌ.
E are cꞌu tak waꞌ ri xyiꞌ chque chi queboc che ralcꞌual ri Dios.
Ri xecojonic,
ri xeboc che ralcꞌual ri Dios,
man jeꞌ tä xban che calcꞌualaxic jas ri calcꞌual ri winak ri xak quil qui wäch rumal chi je waꞌ xquichomaj ri qui nan qui tat,
o rumal ru rayibal jun winak.
Xane ri Dios are ri kas qui Tat ri e areꞌ.
Ri Jun ri cäbix “u Tzij ri Dios” che xuban winak,
xcꞌoji cꞌu chkaxol waral cho ruwächulew.
Lokꞌ xeril wi conojel winak,
xubij cꞌu ri kas tzij chque.
Xkil ri quelic,
kꞌalaj chi kas are ru Cꞌojol ri ka Tat ri sibalaj nim u kꞌij,
ri xuwi waꞌ u Cꞌojol cꞌolic.
Ri tat Juan xukꞌalajisaj ri kas tzij chrij ri Areꞌ,
xubij:
Are waꞌ ri xinbij,
chi ri Jun chic ri cäpe na,
are nim na u kꞌij chnuwäch in rumal chi ri Areꞌ cꞌo chic aretak ri in mäjaꞌ quil nu wäch,
—xchaꞌ.
Konojel ka cꞌamom ke ri nimalaj u kꞌinomal,
ka rikom cꞌu tewchibal kꞌij chi kꞌij.
Ri ka mam Moisés xutzꞌibaj can ri Pixab ri xuya ri Dios che.
Are cꞌu ri Jesucristo xucꞌut can chkawäch chi kas cujraj ri Dios,
xukꞌalajisaj ri kas tzij chkawäch.
Man cꞌo tä wi jun winak ilowinak u wäch ri Dios.
Xane xak xuwi ru Cꞌojol ri Dios ri cꞌo rucꞌ ri ka Tat,
ri xak xuwi waꞌ u Cꞌojol cꞌolic,
are ri Areꞌ xulkꞌalajisan chkawäch ru banic ri Dios.